Diari Oficial de la Generalitat Valenciana


Sumari del DOGV 9233, del 13-12-2021 (2021/12859)

RESOLUCIÓ de 29 de novembre de 2021, de la Direcció General de Formació Professional i Ensenyaments de Règim Especial, per la qual s'estableix el procediment d'autorització o renovació per a ens territorials (municipis i províncies), mancomunitats, institucions sense ànim de lucre i centre docents privats específics d'Educació Especial, per a impartir programes formatius de qualificació bàsica de la Comunitat Valenciana en el curs 2022-2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9233

Data del DOGV
:   13-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12391


Data del document
:   29-11-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 29 de novembre de 2021, de la Direcció General de Formació Professional i Ensenyaments de Règim Especial, per la qual s'estableix el procediment d'autorització o renovació per a ens territorials (municipis i províncies), mancomunitats, institucions sense ànim de lucre i centre docents privats específics d'Educació Especial, per a impartir programes formatius de qualificació bàsica de la Comunitat Valenciana en el curs 2022-2023. [2021/12590]  
L'Ordre 73/2014, de 26 d'agost, de la Conselleria d'Educació, Cultura i Esport, regula els programes formatius de qualificació bàsica de la Comunitat Valenciana, aquests programes són una oferta formativa, adaptada a les necessitats específiques de l'alumnat que ha abandonat l'ensenyament reglat sense haver aconseguit els objectius previstos en l'Educació Secundària Obligatòria o que presente necessitats educatives especials associades a condicions personals de discapacitat o trastorns greus de conducta que hagen impedit la consecució d'aquests estudis secundaris, i la seua última finalitat és facilitar la inserció sociolaboral d'aquests col·lectius.  
Segons el que es disposa en l'article 30.1 i 2 de l'ordre esmentada, correspon a la conselleria amb competències en matèria d'educació, a través de la direcció general competent, autoritzar els programes formatius de qualificació bàsica en qualsevol de les seues modalitats, aquesta autorització per a impartir els programes estarà desvinculada de la subvenció pública d'aquests.  
D'altra banda, l'Ordre 41/2016, de 29 de juliol, de la Conselleria d'Educació, Investigació, Cultura i Esport, aprova les bases reguladores de la concessió de les subvencions per als programes formatius de qualificació bàsica de la Comunitat Valenciana.  
Amb la finalitat d'adequar el procediment a la normativa vigent, la present resolució regula el procediment d'autorització o renovació per als ens territorials (municipis i províncies), mancomunitats, institucions sense ànim de lucre i centres docents privats, específics d'educació especial, que desitgen impartir programes formatius de qualificació bàsica de la Comunitat Valenciana per al curs 2022-2023, deslligant-se, per tant, el procediment de sol·licitud d'autorització per a la impartició d'aquests programes del procediment de sol·licitud i adjudicació de subvenció establit en l'Ordre 41/2006 i les seues corresponents convocatòries.  
  
Segons l'article 9 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, correspon a la Direcció General de Formació Professional i Ensenyaments de Règim Especial, entre altres funcions, promoure el desenvolupament de la formació professional adequant-la a les necessitats socioproductives, amb la finalitat de donar resposta al teixit productiu de la Comunitat Valenciana i elevar els nivells d'ocupabilitat. I en concret, l'ordenament dels programes formatius de qualificació bàsica establit en l'article 13.2.b de l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport.  
  
Per tot això, i fent ús de les atribucions conferides per l'article 9.1 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport i la resta de legislació aplicable, resolc:  
  
Primer. Objecte i àmbit d'aplicació  
1. Aquesta resolució té com a objecte regular el procediment d'autorització o renovació per a impartir programes formatius de qualificació bàsica (PFQB), en les seues dues modalitats, ordinària i adaptada a persones amb necessitats educatives especials permanents, per a ens territorials (municipis i províncies), mancomunitats, institucions sense ànim de lucre i centres docents privats específics d'educació especial.  
  
2. Podran sol·licitar la renovació tots els centres que estigueren autoritzats i/o subvencionats el curs escolar 2021-2022, i no hagen renunciat.  
3. L'autorització administrativa s'entendrà concedida a partir del curs escolar 2022-2023, per la duració del programa.  
  
Segon. Forma i termini de tramitació i presentació de les sol·licituds  
1. Es presentaran tantes sol·licituds d'autorització o renovació com programes a autoritzar.  
La tramitació i presentació de sol·licituds es realitzarà exclusivament en la plataforma de tramitació de la GVA pel procediment telemàtic següent:  
https://www.gva.es/va/inicio/procedimientos'id\_proc=22997  
Per a realitzar la tramitació electrònica, els sol·licitants poden utilitzar qualsevol dels certificats admesos per la seu electrònica de la Generalitat.  
A més de realitzar-se directament, la tramitació electrònica es pot dur a terme mitjançant una persona representant autoritzada, identificada en el Sistema de Gestió de la Representació de l'Agència de Tecnologia i Certificació Electrònica de la Comunitat Valenciana.  
  
Les incidències de tramitació electrònica relacionades amb qüestions tècniques informàtiques s'atendran mitjançant el correu generalitat\_en\_dug@swi.qw  
Respecte als dubtes relacionats amb el contingut d'aquesta convocatòria seran atesos exclusivament a través del correu electrònic dqww@vnh.ok.  
2. La presentació de la sol·licitud i de la documentació preceptiva per altres mitjans diferents dels previstos determinarà l'exclusió d'ofici del procediment.  
Així mateix, qualsevol acte de notificació per part de l'Administració es durà a terme per via telemàtica, en l'adreça electrònica que figura en la sol·licitud presentada.  
3. El termini de presentació de les sol·licituds serà des del 7 de gener fins al dia 27 de gener de 2022 tots dos inclusivament.  
L'incompliment d'aquest termini determinarà l'exclusió del procediment.  
  
Tercer. Documentació de sol·licitud de procediment d'autorització  
1. Per al procediment de sol·licitud, les entitats sol·licitants han d'aportar els següents documents:  
1.1. Annex I. Projecte socioeducatiu, model normalitzat que estarà disponible en la pàgina web https://www.gva.es/va/inicio/procedimientos'id\_proc=22138 en l'apartat d'impresos associats.  
1.2. En cas que l'entitat promotora siga una entitat territorial, haurà de presentar un certificat de l'acord de l'òrgan competent que autoritze la sol·licitud, datat dins del termini de presentació de sol·licituds. La resta d'entitats hauran d'aportar CIF i aquella documentació que acredite la capacitat de representació de l'entitat sol·licitant.  
  
1.3. Certificat del compliment de l'adequació de les instal·lacions, equips i condicions mediambientals i sanitàries, signat per un arquitecte/a o arquitecte/a tècnic, així com el que s'estableix en l'article 46.1, apartats a i b, del Reial decret 1147/2011, de 29 de juliol.  
1.4. Relació d'un mínim de tres empreses amb què l'entitat haja establit contacte de cara a la realització del mòdul de formació en centres de treball (FCT) del seu alumnat.  
Els anteriors documents o, en general, els documents que hagen d'estar signats o segellats hauran de presentar-se en format PDF perquè siguen vàlids a l'efecte de la tramitació telemàtica.  
  
Quart. Documentació per a sol·licitar la renovació d'autorització  
1. En el cas que se sol·licite la renovació per a continuar impartint un programa formatiu de qualificació bàsica anteriorment autoritzat, es presentarà la següent documentació:  
1.1. Annex I. Projecte socioeducatiu, model normalitzat que estarà disponible en l'apartat d'impresos associats en la pàgina web https://www.gva.es/va/inicio/procedimientos'id\_proc=22586 havent d'elaborar-se un projecte per cada programa sol·licitat.  
1.2. Certificat del legal representant de l'entitat, en el qual conste que no ha existit cap variació en les condicions certificades per l'arquitecte/a tècnic/a respecte del compliment de l'adequació de les instal·lacions, equips i condicions mediambientals i sanitàries, signat per un arquitecte/a o arquitecte/a tècnic, sempre que la data de l'esmentat certificat no siga superior a cinc anys en el moment de la sol·licitud de la renovació, i en aquest cas s'haurà d'aportar un nou certificat d'adequació d'instal·lacions.  
1.3. Informe de la Inspecció d'Educació segons model normalitzat (annex II)  
1.4. Relació d'un mínim de tres empreses amb què l'entitat haja establit contacte de cara a la realització del mòdul de formació en centres de treball (FCT) del seu alumnat.  
  
Cinqué. Autorització o renovació de les sol·licituds  
1. La direcció general competent en matèria de Formació Professional és l'òrgan competent per a conéixer i resoldre el procediment d'autorització o renovació per a ens territorials (municipis i províncies), mancomunitats, institucions sense ànim de lucre i centres docents privats específics d'educació especial, per a impartir programes formatius de qualificació bàsica de la Comunitat Valenciana en el curs 2022-2023.  
  
2. Per a la concessió de l'autorització s'hauran de complir els següents requisits:  
2.1. Aportar els documents indicats en l'apartat tercer o quart d'aquesta resolució, en cas contrari, les entitats sol·licitants quedaran excloses del procediment.  
2.2. Respecte del projecte socioeducatiu (annex I), ha d'estar adequadament emplenat i justificat. A més, el projecte esmentat ha de contindre el disseny d'almenys una qualificació professional completa de nivell 1 del Catàleg Nacional de Qualificacions Professionals. Cada programa podrà incloure mòduls específics corresponents a una qualificació professional, però en tot cas haurà de permetre l'obtenció d'almenys una qualificació completa de nivell 1. El currículum dels mòduls professionals associats a unitats de competències pròpies d'una qualificació de nivell 1 del Catàleg Nacional de Qualificacions Professionals, en el cas d'existir un títol de Formació Professional Bàsica que les contemple, és l'establit en el currículum del corresponent títol de Formació Professional Bàsica.  
A més de complir el que s'estableix en l'Ordre 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica en la Comunitat Valenciana.  
  
Sisé. Esmena  
1. D'acord amb el que es preveu en l'article 68 de la Llei 39/2015, d'1 d'octubre, del procediment administratiu comú de les administracions públiques, en la fase de presentació de sol·licituds, quan la sol·licitud no complisca els requisits establits juntament amb la documentació que ha d'acompanyar-la, es disposarà d'un termini de deu dies hàbils, des de la finalització del termini de sol·licitud, per a esmenar o presentar els documents que no s'hagen aportat; si no es fa, es considerarà que es desisteix de la sol·licitud.  
2. En el cas que es produïsca l'exclusió d'alguna entitat sol·licitant, la resolució d'autorització o renovació inclourà aquesta circumstància a l'efecte de notificació, amb indicació dels motius de l'exclusió. Aquesta resolució es publicarà en el Diari Oficial de la Generalitat Valenciana.  
  
3. D'acord amb el que estableix l'article 45.1.b de la Llei 39/2015, d'1 d'octubre, del procediment administratiu comú de les administracions públiques, els actes administratius que afecten la totalitat de les entitats interessades es podran publicar en la pàgina web de la Conselleria d'Educació, Cultura i Esport.  
  
Seté. Normes generals sobre la realització dels programes  
Els programes hauran de ser organitzats i impartits pel mateix sol·licitant, i no s'admetrà la subcontractació, sense perjudici que es puguen contractar serveis professionals per a la impartició del programa formatiu.  
Quant a les normes generals sobre funcionament dels programes formatius de qualificació bàsica en les seues dues modalitats, impartits per les entitats indicades en aquesta resolució, s'atendrà al que disposa l'Ordre 73/2014, a aquesta ordre i en el que no contradiga cap de les anteriors, al projecte socioeducatiu d'actuació.  
  
Huité. Constitució de grups  
1. Per als programes formatius de qualificació bàsica ordinaris el nombre màxim d'alumnes serà de quinze, i en la modalitat adaptada a persones amb necessitats educatives especials permanents el nombre màxim d'alumnes serà de dotze.  
2. No obstant l'anterior, en la modalitat ordinària es podrà integrar alumnat amb necessitats educatives especials permanents fins a un màxim de dos per programa, i el nombre màxim d'alumnes es reduirà en dos per cada alumne amb necessitats educatives especials permanents.  
  
  
Nové. Obligacions  
Són obligacions de les entitats autoritzades:  
1. Sotmetre's a la supervisió de l'inici i desenvolupament dels programes per la Inspecció d'Educació, en cas de detectar qualsevol anomalia la Inspecció informarà la direcció general amb competències en matèria de Formació Professional.  
2. Una vegada autoritzat el programa, les entitats estan obligades a mantindre en funcionament el programa fins a la completa realització d'aquest.  
3. Sol·licitar autorització expressa a la direcció general amb competències en matèria de Formació Professional del sistema educatiu davant qualsevol variació substancial en el desenvolupament del programa.  
4. Aportar els recursos necessaris per al desenvolupament del programa, en compliment d'aquesta ordre.  
5. Contractar el professorat que complisca amb els requisits exigits per la normativa vigent, per a la impartició dels programes formatius de qualificació bàsica en les modalitats autoritzades.  
6. Subscriure i estar al corrent del pagament de les assegurances d'accidents i de responsabilitat civil específica per al programa que reculla la cobertura d'alumnes i formadors/docents, mitjançant l'aportació de la pòlissa de l'assegurança o la carta de garantia. L'entitat estarà obligada a mantindre la cobertura en l'assegurança d'accidents i de responsabilitat civil durant tot el període de desenvolupament del programa, inclòs el període de formació en centres de treball (FCT), en el qual l'alumne romanga d'alta.  
L'assegurança d'accidents dels alumnes es contractarà des de l'inici del programa i fins a la seua finalització, inclòs el període d'FCT, i comprendrà la relació d'alumnes, i almenys la següent cobertura i sempre sense franquícia:  
6.1. Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del programa inclòs el període d'FCT, inclòs el temps necessari per al desplaçament de l'alumne des de la seua residència habitual al lloc d'impartició i realització del mòdul d'FCT. El desplaçament haurà de cobrir qualsevol mitjà de locomoció.  
6.2. Indemnització mínima de 12.020 euros per defunció i de 24.020 euros per invalidesa permanent i absoluta, derivades d'un accident en el desenvolupament del programa, inclòs el període d'FCT, o en el desplaçament al lloc d'impartició i de realització de les pràctiques (FCT).  
  
Les quanties de tots dos tipus d'indemnitzacions seran actualitzables, si és el cas, en les respectives convocatòries.  
7. Sol·licitar als docents del programa, així com als instructors, prèviament a la realització del mòdul professional de formació en centres de treball, al càrrec dels quals estiga l'alumnat menor d'edat, el certificat negatiu del Registre central de delinqüents sexuals. Aquests certificats seran custodiats per les mateixes entitats.  
8. Les entitats autoritzades hauran de fer tota la gestió documental en el desenvolupament del programa formatiu mitjançant l'aplicació informàtica ITACA, i la Inspecció d'Educació serà la que exercisca el paper de supervisió d'aquest compliment, segons s'estableix en aquesta resolució, i podrà condicionar l'autorització en posteriors convocatòries, en funció dels informes realitzats.  
9. La falta de comunicació en els terminis esmentats o l'incompliment de les obligacions establides en els apartats anteriors comportarà la revocació de l'autorització o renovació concedida, llevat que aquesta omissió es dega a causes imprevistes, degudament justificades i comunicades en el moment en què es produïsquen.  
  
Desé. Terminis de resolució i publicació  
1. La direcció general amb competències en matèria de Formació Professional serà l'òrgan encarregat de la resolució de les sol·licituds d'autorització.  
2. El termini màxim de resolució i publicació serà fins al dia 15 de març de 2022.  
3. La resolució que resolga l'autorització o renovació per a impartir programes formatius de qualificació posarà fi a la via administrativa, i contra aquestes es podrà interposar potestativament un recurs de reposició davant el conseller d'Educació, Cultura i Esport en el termini d'un mes a comptar des de l'endemà de ser publicades o notificades, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser notificada o publicada la resolució, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Onzé. Renúncies  
En el termini de 15 dies, a partir de la data d'inici del programa segons calendari escolar, les entitats autoritzades podran presentar una renúncia mitjançant un escrit signat pel seu representant legal en el qual s'al·leguen les causes de tal renúncia.  
  
Dotzé. Supervisió de la Inspecció d'Educació  
La Inspecció d'Educació vetlarà per l'estricte compliment de la normativa que regula els programes formatius de qualificació professional bàsica, ateses les seues particularitats, així com l'adequat funcionament d'aquests.  
  
Tretzé. Memòria  
L'equip docent en finalitzar el programa elaborará una memòria que formarà part de la memòria del centre, que serà incorporada a l'aplicació ITACA, i supervisades per la Inspecció d'Educació, segons el que es disposa en l'article 31 de l'Ordre 73/2014.  
  
Catorzé. Producció d'efectes  
Aquesta resolució tindrà efectes des de l'endemà de la publicació en el Diari Oficial de la Generalitat Valenciana.  
De conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, les persones interessades podran interposar un recurs potestatiu de reposició o plantejar directament un recurs contenciós administratiu en els terminis i davant els òrgans que s'indiquen a continuació:  
a) Recurs potestatiu de reposició davant el conseller d'Educació, Cultura i Esport en el termini d'un mes a comptar des de l'endemà de ser publicada.  
b) Recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.  
  
València, 29 de novembre de 2021.- El director general de Formació Professional i Ensenyaments de Règim Especial: Manuel Gomicia Giménez.